《感兴二十七首 其十五》
宋代·方一夔

石兰媚幽姿，丛生在空谷。霜雪冻不死，寒碧秋更绿。

结交薇蕨中，畴昔傍人屋。山行偶见之，采采不盈掬。

岁久未消歇，怀袖自清馥。我欲写君心，寄以孤生木。

必有非耳人，听此无谱曲。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。